CELEX: C2006/281/75
Language: lt
Date: 2006-11-18 00:00:00
Title: Byla T-282/06 2006 m. spalio 9 d. pareikštas ieškinys byloje Sun Chemical Group ir kiti prieš Komisiją

18.11.2006   
            
            
               LT
            
            
               Europos Sąjungos oficialusis leidinys
            
            
               C 281/42
            
         2006 m. spalio 9 d. pareikštas ieškinys byloje Sun Chemical Group ir kiti prieš Komisiją
   
   (Byla T-282/06)
   (2006/C 281/75)
   Proceso kalba: anglų
   Šalys
   
      Ieškovės: Sun Chemical Group BV (Weesp, Nyderlandai), Siegwerk Druckfarben AG (Zygburgas, Vokietija), Flint Group Germany GmbH (Štutgartas, Vokietija), atstovaujamos advokato N. Dodoo
   
      Atsakovė: Europos Bendrijų Komisija
   Ieškovių reikalavimai
   
               —
            
            
               Panaikinti 2006 m. gegužės 29 d. Komisijos sprendimą COMP/M.4071 — Apolo/Akzo Nobel IAR.
            
         
               —
            
            
               Priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Ieškinys pateiktas pagal EB 230 straipsnį dėl 2006 m. gegužės 29 d. Komisijos sprendimo COMP/M.4071 — Apolo/Akzo Nobel IAR, pripažįstančio koncentraciją, apie kurią buvo pranešta, suderinama su bendrąja rinka, panaikinimo.
   Ieškovės tvirtina, kad Komisija leido koncentraciją besąlygiškai, neatlikusi atidaus, išsamaus ir nuoseklaus patikrinimo, būtino dėl koncentracijos tariamai keliamos didelės grėsmės konkurencijai. Ieškovių teigimu, peržiūrėjus sprendimą, įvertinus ieškovių pastabas dėl Komisijos rinkos tyrimo ir išnagrinėjus pagrindinius pramonės bruožus matyti, kad Komisija neatsižvelgė arba sąmoningai nepaisė išsamiam ir atidžiam koncentracijos, apie kurią buvo pranešta, tyrimui būtinų įrodymų.
   Be to, ieškovės tvirtina, kad Komisija nepaisė ne tik savo horizontalių susijungimų vertinimo gairių (1), bet ir jų pareikštų skundų bei pateiktų įrodymų. Iš tiesų Komisija keliais aspektais aiškiai rėmėsi tik susijungiančių šalių pateiktais duomenimis, netikrindama jų tikslumo, todėl priėmė sprendimą, pagrįstą teisės, fakto ir vertinimo klaidomis.
   Ieškovių tvirtinimu, dėl išdėstytų aplinkybių Komisija turėjo pateikti pagrįstas priežastis, dėl kurių ji leido koncentraciją, apie kurią buvo pranešta. Kadangi Komisija to nepadarė, ji pažeidė EB 253 straipsnyje įtvirtintą savo pareigą pateikti sprendimo motyvus.
   
      (1)  OL C 31, p. 5–18.